Document ID: 32019D0407

Reference:
15.3.2019
BG
Официален вестник на Европейския съюз
L 73/1
РЕШЕНИЕ (ЕС) 2019/407 НА СЪВЕТА
от 4 март 2019 година
относно сключването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43 във връзка с член 218, параграф 6, втора алинея, буква а), подточка v) от него,
като взе предвид предложението на Европейската комисия,
като взе предвид одобрението на Европейския парламент (1),
като има предвид, че:
(1)
Съюзът разполага с изключителна компетентност, в рамките на общата политика в областта на рибарството, да приема мерки за опазването на морските биологични ресурси и да сключва споразумения с трети държави и международни организации в тази връзка.
(2)
Съгласно решения 98/392/ЕО (2) и 98/414/ЕО (3) на Съвета Съюзът е договаряща страна по Конвенцията на Организацията на обединените нации по морско право от 10 декември 1982 г. („конвенцията“) и по Споразумението за прилагане на разпоредбите от Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращи рибни запаси („споразумението относно рибните запаси“). Както конвенцията, така и споразумението относно рибните запаси изискват всички държави да си сътрудничат при опазването и управлението на живите ресурси на морето. Споразумението за предотвратяване на нерегулирания риболов в открито море в централната част на Северния ледовит океан („споразумението“) изпълнява това задължение.
(3)
Регламент (ЕС) № 1380/2013 на Европейския парламент и на Съвета (4) предвижда, че Съюзът трябва да осъществява своите външни отношения в областта на рибарството в съответствие със своите международни задължения и цели на политиката, както и с целите и принципите, определени в членове 2 и 3 от същия регламент, за да осигури устойчивата експлоатация, управление и опазване на морските биологични ресурси и на морската среда. Споразумението съответства на тези цели.
(4)
На 31 март 2016 г. Съветът упълномощи Комисията да води преговори от името на Съюза за сключването на международно споразумение за предотвратяване на нерегулирания риболов в открито море в централната част на Северния ледовит океан. Преговорите приключиха успешно на 30 ноември 2017 г. В съответствие с Решение (ЕС) 2018/1257 на Съвета (5), Споразумението за предотвратяване на нерегулирания риболов в открито море в централната част на Северния ледовит океан беше подписано на 3 октомври 2018 г. при условие на сключването му на по-късна дата.
(5)
Превръщането в страна по споразумението ще насърчи съгласуваността на подхода на Съюза за опазването на океаните и ще засили неговия ангажимент към дългосрочното опазване и устойчивото използване на морските биологични ресурси в световен мащаб и следователно е в интерес на Съюза.
(6)
Споразумението следва да бъде одобрено,
ПРИЕ НАСТОЯЩОТО РЕШЕНИЕ:
Член 1
С настоящото се одобрява Споразумението за предотвратяване на нерегулирания риболов в открито море в централната част на Северния ледовит океан („споразумението“) от името на Съюза.
Текстът на споразумението е приложен към настоящото решение.
Член 2
Председателят на Съвета определя лицето (лицата), оправомощено(и) да депозира(т) от името на Съюза инстументите за одобрение, предвидени в член 15 от споразумението.
Член 3
Настоящото решение влиза в сила на третия ден след публикуването му в Официален вестник на Европейския съюз.
Съставено в Брюксел на 4 март 2019 година.
За Съвета
Председател
A. ANTON
(1)  Одобрение от 12 февруари 2019 г. (все още непубликувано в Официален вестник).
(2)  Решение 98/392/ЕО на Съвета от 23 март 1998 г. за сключване от Европейската общност на Конвенция на Организацията на обединените нации по морско право от 10 декември 1982 г. и на Споразумението от 28 юли 1994 г. по отношение прилагането на част ХI от Конвенцията (ОВ L 179, 23.6.1998 г., стр. 1).
(3)  Решение 98/414/ЕО на Съвета от 8 юни 1998 г. относно ратификацията от страна на Европейската общност на Споразумението за прилагане на разпоредбите от Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращи рибни запаси (ОВ L 189, 3.7.1998 г., стр. 14).
(4)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
(5)  Решение (ЕС) 2018/1257 от 18 септември 2018 г. относно подписването от името на Европейския съюз на Споразумението за предотвратяване на нерегулирания риболов в открито море в централната част на Северния ледовит океан (ОВ L 238, 21.9.2018 г., стр. 1).

Summary:
Споразумение за предотвратяване на нерегулирания риболов в открито море в централната част на Северния ледовит океан
Споразумение за предотвратяване на нерегулирания риболов в открито море в централната част на Северния ледовит океан
 
РЕЗЮМЕ НА:
Споразумение за предотвратяване на нерегулирания риболов в открито море в централната част на Северния ледовит океан
Решение (ЕС) 2019/407 — сключване от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан
КАКВА Е ЦЕЛТА НА СПОРАЗУМЕНИЕТО И НА РЕШЕНИЕТО?
Целта на настоящото споразумение е предотвратяване на нерегулирания търговски риболов в открито море (водите, които не са под юрисдикцията на нито една държава) в централната част на Северния ледовит океан чрез прилагането на предохранителни мерки за опазване и управление. С решението от името на ЕС се приема споразумението.
ОСНОВНИ АСПЕКТИ
Арктическият регион обхваща областта около Северния полюс. Тя включва Северния ледовит океан и териториите на 8 арктически държави: Канада, Дания (включително Гренландия и Фарьорските острови), Финландия, Исландия, Норвегия, Русия, Швеция и САЩ. Споразумението беше подписано от Канада, Китай, Дания (по отношение на Фарьорските острови и Гренландия), Европейския съюз, Исландия, Япония, Южна Корея, Норвегия, Русия и САЩ. Споразумението е основано на подхода на предпазливост — до неотдавна откритото море в централната част на Северния ледовит океан като цяло целогодишно е било покрито от ледена покривка, която прави риболова в тези води невъзможен. Обаче глобалното затопляне значително намали ледената покривка, което може да отвори тази зона за риболов в бъдеще. Споразумението се основава на принципите, установени в Конвенцията на Организацията на обединените нации по морско право, Споразумението за прилагане на разпоредбите от Конвенцията на Организацията на обединените нации по морско право, свързани с опазването и управлението на трансгранично преминаващите и далекомигриращи рибни запаси и Кодекса за поведение за отговорно рибарство от 1995 г.ОбхватСпоразумението се отнася до риба, мекотели и ракообразни — с изключение на тези, които принадлежат към прикрепените видове, определени в Конвенцията на ООН по морско право. Страните се споразумяват да не се занимават с търговски риболовни дейности в открито море в централната част на Северния ледовит океан за първоначален период от 16 години след влизане на споразумението в сила. Този период може да се удължава автоматично на всеки 5 години, освен ако няма възражение от някоя от страните.Съвместна програма за научни изследвания и мониторинг
Със споразумението ще се създаде съвместна програма за научни изследвания и мониторинг, за да се подобри разбирането на екосистемите в централната част на Северния ледовит океан и по-специално да се определи дали в тази зона е възможно да има рибни запаси, които биха могли да се използват устойчиво.
Мерки за опазване и управление
Страните могат да разрешават само на плавателните съдове, регистрирани в тяхната държава, да извършват търговски риболов, ако спазват:международно признати мерки за опазване и управление с оглед устойчивото управление на рибните запаси, приети от една или повече регионални или подрегионални организации, или договорености за управление на рибарството; или временни мерки за опазване и управление, които могат да бъдат въведени от страните.Преразглеждане и по-нататъшно изпълнениеПреразглеждане на споразумението и на научната информация, получена по съвместната програма, ще се прави най-малко на всеки 2 години. Мерки за опазване и управление по отношение на проучвателния риболов в зоната ще се прилагат в срок от 3 години след влизане в сила на споразумението.
ДАТА НА ВЛИЗАНЕ В СИЛА
Споразумението ще влезе в сила, след като 10-те подписващи страни са го ратифицирали.
Решението влезе в сила на 18 март 2019 г.
ОСНОВНИ ДОКУМЕНТИ
Споразумение за предотвратяване на нерегулирания риболов в открито море в централната част на Северния ледовит океан (ОВ L 73, 15.3.2019 г., стр. 3—8)
Решение (ЕС) 2019/407 на Съвета от 4 март 2019 година относно сключването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан (OВ L 73, 15.3.2019 г., стр. 1—2)
последно актуализация 14.08.2019